A Bizottság 3458/92/EGK rendelete

(1992. november 30.)

a szeszes italok meghatározására, megnevezésére és kiszerelésére vonatkozó részletes végrehajtási szabályok megállapításáról szóló 1014/90/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 3280/92/EGK rendelettel [1] módosított, a szeszes italok meghatározására, megnevezésére és kiszerelésére vonatkozó szabályok megállapításáról szóló, 1989. május 29-i 1576/89/EGK tanácsi rendeletre [2] és különösen annak 1. cikke (4) bekezdése i) pontja 1. alpontjának b) alpontjára,

mivel az 1576/89/EGK rendelet 1. cikke (4) bekezdése i. pontja 1. alpontjának a) alpontja meghatározza egyes összetevők kötelezően szükséges mennyiségét, amennyiben bizonyos gyümölcspárlatok nevét használják; mivel e rendelet 1. cikke (4) bekezdése i) pontja 1. alpontjának b) alpontja a megállapított tartalomtól való bizonyos feltételek melletti eltéréseket határoz meg;

mivel a legutóbb az 1781/91/EGK rendelettel [3] módosított 1014/90/EGK bizottsági rendelet [4] 6. cikke 1500 g/hl-ben határozza meg az egyes gyümölcsökből kis lepárlóüzemekben előállított párlatok maximális metil-alkohol-tartalmát; mivel ez a maximális metil-alkohol-tartalom 1992. december 31-ig érvényes a körtéből a lepárlóüzemben előállított párlat metil-alkohol-tartalmára is;

mivel a tapasztalatok azt mutatják, hogy az eltérést minden lepárlóüzem számára fenn kell tartani; mivel a szóban forgó párlatok mai készítési technológiája alapján ez a rendelkezés lehetővé kell, hogy tegye a végtermék minőségének és hagyományos jellegzetességeinek megőrzését; mivel azonban ezen rendelkezés alkalmazásának különböző hatásait a próbaidőszak végén részletesen kell elemezni a minimális metilalkoholtartalom lehető legnagyobb mértékű csökkentése céljából, amelyet különösen a technikai fejlődés tesz lehetővé;

mivel azonban a homoktövist tartalmazó párlatok maximális metil-alkohol-tartalmára vonatkozó kivétel a szeszes italok jelenlegi régiónként alkalmazott gyártási technológiája miatt hatályon kívül helyezhető;

mivel az e rendeletben előírt intézkedések összhangban vannak a szeszes italokkal foglalkozó végrehajtási bizottság véleményével,

ELFOGADTA EZT A RENDELETET:

1. cikk

Az 1014/90/EGK rendelet 6. cikke helyébe a következő rendelkezések lépnek:

"6. cikk

(1) Az 1576/89/EGK tanácsi rendelet 1. cikke (4) bekezdése i) pontja 1. alpontjának b) alpontja szerint az alábbi gyümölcsökből készített gyümölcspárlatok maximális metil-alkohol-tartalma 1500 g/hl 100 %-os alkoholra vonatkoztatva:

- szilva (Prunus domestica L.),

- mirabella (szilva) (Prunus domestica L. var. syriaca),

- guetsch (Prunus domestica L.),

- alma (Malus-domestica Borkh.),

- körte (Pyrus communis L.).

(2) 1994. december 31. előtt a Bizottság értékeli az (1) bekezdés alkalmazását. Egy részletes tanulmány alapján dönti el, hogy csökkentsék-e a maximális metil-alkohol-tartalmat."

2. cikk

Ez a rendelet 1993. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. november 30-án.

a Bizottság részéről

Ray Mac Sharry

a Bizottság tagja

[1] HL L 327., 1992.11.13., 3. o.

[2] HL L 160., 1989.6.12., 1. o.

[3] HL L 160., 1991.6.25., 5. o.

[4] HL L 105., 1990.4.25., 9. o.

--------------------------------------------------